b"\n_START_ARTICLE_\nAmadeu IV de Savoia\n_START_SECTION_\nAntecedents familiars\n_START_PARAGRAPH_\nVa n\xc3\xa9ixer el 1197 sent el fill primog\xc3\xa8nit del comte Tom\xc3\xa0s I de Savoia i la seva esposa Margarida de Ginebra. Era n\xc3\xa9t per l\xc3\xadnia paterna d'Humbert III de Savoia i Beatriu de M\xc3\xa2con, i per l\xc3\xadnia materna de Guillem I de Savoia._NEWLINE_Mitjan\xc3\xa7ant el casament de la seva germana Beatriu s'emparent\xc3\xa0 amb el comte Ramon Berenguer V de Proven\xc3\xa7a, i fou aix\xc3\xad mateix el germ\xc3\xa0 dels tamb\xc3\xa9 comtes Tom\xc3\xa0s II, Pere II i Felip I._NEWLINE_Va morir el 13 de juliol de 1253 al castell de Montm\xc3\xa9lian, i fou succe\xc3\xaft pel seu fill Bonifaci I de Savoia.\n_START_SECTION_\nAscens al tron comtal\n_START_PARAGRAPH_\nCom a fill primog\xc3\xa8nit fou el leg\xc3\xadtim hereu del seu pare l'any 1233, any de la mort d'aquell, per\xc3\xb2 hagu\xc3\xa9 de lluitar cont\xc3\xadnuament contra els seus germans per aconseguir el poder. Amb l'ajuda de Manfred III de Saluzzo i Bonifaci II de Montferrat va poder aturar una revolta iniciada pels seus germans Pere i Aimone a la Vall d'Aosta. Aix\xc3\xad mateix, amb l'ajuda del seu germ\xc3\xa0, el pr\xc3\xadncep del Piemont Tom\xc3\xa0s s'enfront\xc3\xa0 a les comunes de Tor\xc3\xad i Pinerolo._NEWLINE_Partidari de l'emperador Frederic II del Sacre Imperi Romanogerm\xc3\xa0nic en la lluita d'aquest contra el Papat, aconsegu\xc3\xad estendre els seus dominis sobre el Chablais, el comtat de Viena, el Piemont i la Lig\xc3\xbaria."